CELEX: 32018R1728
Language: et
Date: 2018-07-13 00:00:00
Title: Komisjoni delegeeritud määrus (EL) 2018/1728, 13. juuli 2018, millega täiendatakse määrust (EL) nr 515/2014 ELi eelarvest täiendavate vahendite eraldamise kohta riiki sisenemise ja riigist lahkumise süsteemi rakendamiseks

16.11.2018   
               
               
                  ET
               
               
                  Euroopa Liidu Teataja
               
               
                  L 288/1
               
            
         KOMISJONI DELEGEERITUD MÄÄRUS (EL) 2018/1728,
         13. juuli 2018,
         millega täiendatakse määrust (EL) nr 515/2014 ELi eelarvest täiendavate vahendite eraldamise kohta riiki sisenemise ja riigist lahkumise süsteemi rakendamiseks
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. aprilli 2014. aasta määrust (EL) nr 515/2014, millega luuakse Sisejulgeolekufondi osana välispiiride ja viisade rahastamisvahend ning tunnistatakse kehtetuks otsus nr 574/2007/EÜ, (1) eriti selle artikli 15 teist lõiku,
         ning arvestades järgmist:
         
                     (1)
                  
                  
                     Määruse (EL) nr 515/2014 artikli 5 lõike 5 punktiga b on eraldatud 791 miljonit eurot üle välispiiride liikuvate rändevoogude juhtimist toetavate IT-süsteemide väljatöötamiseks, tingimusel et võetakse vastu asjakohased liidu õigusaktid.
                  
               
                     (2)
                  
                  
                     Euroopa Parlamendi ja nõukogu määruse (EL) nr 515/2014 artikliga 15 on komisjonile antud õigus võtta vastu delegeeritud õigusakt, millega kehtestatakse määruse (EL) nr 515/2014 artikli 5 lõike 5 punktis b osutatud IT-süsteemide väljatöötamiseks ettenähtud summa jaotus, kui selle summa jagunemine ei ole ette nähtud liidu õigusaktidega.
                  
               
                     (3)
                  
                  
                     Euroopa Parlamendi ja nõukogu määrusega (EL) 2017/2226 (2) on loodud riiki sisenemise ja riigist lahkumise süsteem. Riiki sisenemise ja riigist lahkumise süsteem on 1. ja 2. põhjenduses osutatud IT-süsteemide keskne osa. Peale selle on oluline määrus (EL) 2017/2226 rakendada viivitamata, et süsteem hakkaks täielikult toimima 2020. aastal, nagu kavandatud.
                  
               
                     (4)
                  
                  
                     Määruse (EL) 2017/2226 artikliga 64 on ette nähtud need sisenemise ja riigist lahkumise süsteemi rakendamisega seotud kulud, mis kaetaks liidu üldeelarvest ja mille katteks antakse toetust 100 % ulatuses. Kuid selle artikliga ei ole ette nähtud nende kulude katmiseks ette nähtud lisavahendite suurust ega nende jaotust kululiikide ja vahendite saajate kaupa.
                  
               
                     (5)
                  
                  
                     Määruse (EL) nr 515/2014 artikli 5 lõike 5 punktis b sätestatud rahastamispaketist tuleks eraldada kokku 480 241 000 eurot, et katta määruse (EL) 2017/2226 artikli 64 lõigete 1 ja 2 kohaldamisest tulenevad kulud.
                  
               
                     (6)
                  
                  
                     Sellest kogueraldisest tuleks vabadusel, turvalisusel ja õigusel rajaneva ala suuremahuliste IT-süsteemide operatiivjuhtimise Euroopa agentuurile (edaspidi „eu-LISA“) kättesaadavaks teha 287 863 000 eurot, et kooskõlas määruse (EL) 2017/2226 artikliga 37 katta sama määruse artikli 64 lõikes 1 sätestatud riiki sisenemise ja riigist lahkumise kesksüsteemi, sidetaristu, ühtse riikliku liidese, veebiteenuse ja määruse (EL) 2017/2226 artikli 63 lõikes 2 osutatud andmehoidla loomise ja käigushoidmise kulud.
                  
               
                     (7)
                  
                  
                     Kõnealusest kogueraldisest tuleks liikmesriikidele kättesaadavaks teha 192 378 000 eurot, et katta olemasoleva piiritaristu lõimimise ja selle ühtse riikliku liidesega ühendamise ning ühtse riikliku liidese majutamise kulud kooskõlas määruse (EL) 2017/2226 artikli 64 lõikega 2. See summa peaks katma ka määruse (EL) 2017/2226 artikli 64 lõikes 1 osutatud ühtse riikliku liidese loomise ja käitamise kulud, mis tekivad nii eu-LISA-l kui ka liikmesriikidel.
                  
               
                     (8)
                  
                  
                     Vastavalt määruse (EL) 2017/2226 artikli 64 lõike 2 teisele lõigule ei saa nimetatud 192 378 000 euro suurust summat kasutada kõnealuses lõigus loetletud kulude katmiseks, kuid need kulud oleksid rahastamiskõlblikud määrusega (EL) nr 515/2014 loodud Sisejulgeolekufondi riiklike programmide raames määruse (EL) nr 514/2014 artikli 16 lõigetes 3, 4 ja 5 osutatud kaasrahastamise määra alusel.
                  
               
                     (9)
                  
                  
                     Kuna määrus (EL) 2017/2226 põhineb Schengeni acquis'l, on Taani otsustanud Euroopa Liidu lepingule ja Euroopa Liidu toimimise lepingule lisatud Taani seisukohta käsitleva protokolli nr 22 artikli 4 kohaselt rakendada määrust (EL) 2017/2226 oma riigi õiguses. Seega on käesolev määrus rahvusvahelise õiguse kohaselt Taani suhtes siduv.
                  
               
                     (10)
                  
                  
                     Käesolev määrus kujutab endast nende Schengeni acquis' sätete edasiarendamist, milles Ühendkuningriik ei osale vastavalt nõukogu otsusele 2000/365/EÜ (3). Seetõttu ei osale Ühendkuningriik käesoleva määruse vastuvõtmisel ja see ei ole tema suhtes siduv ega kohaldatav. Seetõttu ei tuleks käesolevat määrust Ühendkuningriigile adresseerida.
                  
               
                     (11)
                  
                  
                     Käesolev määrus kujutab endast nende Schengeni acquis' sätete edasiarendamist, milles Iirimaa ei osale vastavalt nõukogu otsusele 2002/192/EÜ (4). Seetõttu ei osale Iirimaa käesoleva määruse vastuvõtmisel ja see ei ole tema suhtes siduv ega kohaldatav. Seetõttu ei tuleks käesolevat määrust Iirimaale adresseerida.
                  
               
                     (12)
                  
                  
                     Islandi ja Norra puhul kujutab käesolev määrus endast nende Schengeni acquis' sätete edasiarendamist Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu (viimase kahe riigi osalemiseks Schengeni acquis' sätete rakendamises, kohaldamises ja edasiarendamises) (5) tähenduses, mis kuuluvad nõukogu otsuse 1999/437/EÜ (6) artikli 1 punktides A ja B osutatud valdkondadesse.
                  
               
                     (13)
                  
                  
                     Šveitsi puhul kujutab käesolev määrus endast nende Schengeni acquis' sätete edasiarendamist Euroopa Liidu, Euroopa Ühenduse ning Šveitsi Konföderatsiooni vahelise lepingu (Šveitsi Konföderatsiooni ühinemise kohta Schengeni acquis' sätete rakendamise, kohaldamise ja edasiarendamisega) (7) tähenduses, mis kuuluvad otsuse 1999/437/EÜ artikli 1 punktis B osutatud valdkonda, kusjuures nimetatud otsuse vastavat punkti tõlgendatakse koostoimes nõukogu otsuse 2008/146/EÜ (8) artikliga 3.
                  
               
                     (14)
                  
                  
                     Liechtensteini puhul kujutab käesolev määrus endast nende Schengeni acquis' sätete edasiarendamist Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis' rakendamise, kohaldamise ja edasiarendamisega) (9) tähenduses, mis kuuluvad otsuse 1999/437/EÜ artikli 1 punktides A ja B osutatud valdkondadesse, kusjuures nimetatud otsuse vastavat punkti tõlgendatakse koostoimes nõukogu otsuse 2011/350/EL (10) artikliga 3.
                  
               
                     (15)
                  
                  
                     Et käesolevas määruses sätestatud meetmeid oleks võimalik viivitamata kohaldada, peaks määrus jõustuma järgmisel päeval pärast selle avaldamist Euroopa Liidu Teatajas.
                  
               
                     (16)
                  
                  
                     Käesoleva määrusega ette nähtud meetmed on kooskõlas just selles küsimuses konsulteeritud kõikide liikmesriikide ekspertide avaldatud arvamusega.
                  
               
                     (17)
                  
                  
                     Määrust (EL) nr 515/2014 tuleb seetõttu vastavalt täiendada,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            
               1.   Määruse (EL) 2017/2226 rakendamise kulude katmiseks eraldatakse vastavalt sama määruse artiklile 64 liidu üldeelarvest kokku 480 241 000 eurot.
            
            
               2.   Lõikes 1 osutatud summa võetakse määruse (EL) nr 515/2014 artikli 5 lõike 5 punktis b osutatud IT-süsteemide arendamiseks ette nähtud 791 000 000 eurost.
            
         
         
            Artikkel 2
            Artikli 1 lõikes 1 osutatud summat kasutatakse järgmiselt:
            
                        a)
                     
                     
                        287 863 000 eurot eraldatakse määrusega (EL) nr 1077/2011 loodud vabadusel, turvalisusel ja õigusel rajaneva ala suuremahuliste IT-süsteemide operatiivjuhtimise Euroopa agentuurile määruse (EL) 2017/2226 artikli 64 lõikes 1 osutatud kulude katteks;
                     
                  
                        b)
                     
                     
                        192 378 000 eurot eraldatakse liikmesriikidele määruse (EL) 2017/2226 artikli 64 lõikes 2 osutatud kulude ning määruse (EL) 2017/2226 artikli 64 lõikes 1 osutatud ühtse riikliku liidese loomise ja käitamisega seotud kulude katteks. Vastavalt määruse (EL) 2017/2226 artikli 64 lõigetele 1 ja 2 antakse kulude katmiseks liidu eelarvest toetust 100 % ulatuses abikõlblikest kogukuludest. Kõik liikmesriigid saavad sellest toetusest võrdse osa.
                     
                  
         
            Artikkel 3
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja aluslepingute kohaselt liikmesriikides vahetult kohaldatav.
            Brüssel, 13. juuli 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 150, 20.5.2014, lk 143.
         
            (2)  Euroopa Parlamendi ja nõukogu 30. novembri 2017. aasta määrus (EL) 2017/2226, millega luuakse riiki sisenemise ja riigist lahkumise süsteem liikmesriikide välispiire ületavate kolmandate riikide kodanike riiki sisenemise ja riigist lahkumise andmete ja sisenemiskeeluandmete registreerimiseks ning määratakse kindlaks riiki sisenemise ja riigist lahkumise süsteemile õiguskaitse eesmärgil juurdepääsu andmise tingimused ning millega muudetakse Schengeni lepingu rakendamise konventsiooni ning määruseid (EÜ) nr 767/2008 ja (EL) nr 1077/2011 (ELT L 327, 9.12.2017, lk 20).
         
            (3)  Nõukogu 29. mai 2000. aasta otsus 2000/365/EÜ Suurbritannia ja Põhja-Iiri Ühendkuningriigi taotluse kohta osaleda teatavates Schengeni acquis' sätetes (EÜT L 131, 1.6.2000, lk 43).
         
            (4)  Nõukogu 28. veebruari 2002. aasta otsus 2002/192/EÜ Iirimaa taotluse kohta osaleda teatavates Schengeni acquis' sätetes (EÜT L 64, 7.3.2002, lk 20).
         
            (5)  EÜT L 176, 10.7.1999, lk 36.
         
            (6)  Nõukogu 17. mai 1999. aasta otsus 1999/437/EÜ Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu teatavate rakenduseeskirjade kohta nende kahe riigi ühinemiseks Schengeni acquis' sätete rakendamise, kohaldamise ja edasiarendamisega (EÜT L 176, 10.7.1999, lk 31).
         
            (7)  ELT L 53, 27.2.2008, lk 52.
         
            (8)  Nõukogu 28. jaanuari 2008. aasta otsus 2008/146/EÜ sõlmida Euroopa Ühenduse nimel Euroopa Liidu, Euroopa Ühenduse ja Šveitsi Konföderatsiooni vaheline leping Šveitsi Konföderatsiooni ühinemise kohta Schengeni acquis' rakendamise, kohaldamise ja edasiarendamisega (ELT L 53, 27.2.2008, lk 1).
         
            (9)  ELT L 160, 18.6.2011, lk 21.
         
            (10)  Nõukogu 7. märtsi 2011. aasta otsus 2011/350/EL Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis' rakendamise, kohaldamise ja edasiarendamisega) Euroopa Liidu nimel sõlmimise kohta, seoses sisepiiridel piirikontrolli kaotamise ja isikute liikumisega (ELT L 160, 18.6.2011, lk 19).